༄༅། རིག་འཛིན་ཆེན་པོ་འཇའ་ཚོན་སྙིང་པོའི་གཏེར་ཆོས་ལུགས་ཀྱི་ལས་བཞིའི་སྦྱིན་བསྲེག་ཇི་ལྟར་བྱ་ཐབས་བཞུགས་སོ།

ཚད་མེད་ཐུགས་རྗེ་ཡེ་ཤེས་མེ་ཆེན་གྱིས། །ལས་ཉོན་བག་ཆགས་སྟུག་པོའི་ཚང་ཚིང་ཀུན། །སྲོག་རྫས་བླ་མ་ཡི་དམ་ལྷར་བཅས་ལ། །བཏུད་ནས་སྦྱིན་སྲེག་ཆོ་ག་མདོར་བསྡུས་བྲི། །འདིར་རིག་འཛིན་ཆེན་པོ་འཇའ་ཚོན་སྙིང་པོའི་ཟབ་གཏེར་ལས་བྱུང་བའི་ཆོས་བཀའ་རྣམས་ཀྱི་གཞུང་བཞིན་སྦྱིན་སྲེག་བྱ་བར་འདོད་ན། དེ་ཡང་གནས་དང་གང་ཟག་གི་མཚན་ཉིད་སོགས་རྒྱུད་སྡེ་རྣམས་ལས་ཇི་ལྟར་གསུངས་པའི་ཚུལ་ལྡན་ནི་དེང་སང་གི་བསྐལ་དུས་ཀྱི་མི་རྙེད་མོད་ཀྱང་། མདོར་བསྡུས་ན་བླ་མ་མཆོག་ལ་དམ་ཚིག་མ་ཉམས་ཤིང་ཆོས་འདི་དག་གི་དབང་ལུང་ཐོབ་ནས་

བསྐྱེད་རྫོགས་ཀྱི་ཉམས་ལེན་ཅི་རིགས་བགྱིས་པ་དང་། གསང་སྔགས་ཀྱི་ཆོ་གའི་གོ་རྟོགས་དང་ལྡན་པ་ཞིག་གིས་གནས་ཡིད་དག་མཐུན་པར། ཇི་ལྟར་དགོས་པའི་རྫས་དང་ཡོ་བྱད་མཐའ་དག་ཚོགས་པར་བྱས་ལ། དུས་ནི་ཞི་རྒྱས་དབང་གསུམ་ལ་ཟླ་བ་ཡར་གྱི་ངོ་ཡི་ཚེས་གྲངས་གཟའ་སྐར་འཕྲོས་སྦྱོར་བཟང་པོ་དང་། དྲག་པོའི་སྦྱིན་སྲེག་ལ་ནི་མར་ངོའི་དུས་ཚད་དྲག་ཅིང་རྩུབ་ལ་སྡེ་བརྒྱད་གྱུ་ཐབས་སོགས་མདོར་ན་ཤིན་ཏུ་རྩུབ་པའི་དུས་དང་སྤྲད་པ་ལ་སོགས་སོ་སོའི་སྐབས་ཐོབ་ཤེས་པར་བྱའོ། ༈ ཇི་ལྟར་བྱ་བའི་ཚུལ་ནི་འདི་ལྟ་སྟེ། སྔོན་འགྲོ་རྫས་དང་ཡོ་བྱད་བཤམས་བཀོད་ཇི་ལྟར་བྱ་བ་དང་། དངོས་གཞི་ཆོ་གའི་རིམ་པ་གཞུང་བསྲང་བ་དང་། རྗེས་ཀྱི་བྱ་བའི་རིམ་པ་རྣམས་

ཞར་ལ་སྟོན་པ་དང་གསུམ་གྱི་དང་པོ་ནི། དབང་དང་སྒྲུབ་པ་ཆེན་པོ་སོགས་དང་འབྲེལ་བའི་སྐབས་ཡིན་ན་དེ་ཉིད་ཀྱི་དཀྱིལ་འཁོར་དང་འབྲཻལ་ཕྱིར་སའི་ཆོ་ག་སོགས་ཟུར་དུ་མི་དགོས་ཀྱང་། དེ་ལྟ་བུ་དང་མ་འབྲེལ་ན། ས་བརྟག་ས་བསླང་བ། སྦྱང་བ། བཟུང་བ། བསྲུང་བ་སོགས་ཚུལ་བཞིན་བྱ་ཐབས་རྣམས་སྦྱིན་བསྲེག་གི་གཞུང་ཕལ་ཆེར་ལས་འབྱུང་པ་བཞིན་འདིར་ཡང་གྲུབ་ན་ལེགས་ཤིང་། དེ་ལྟར་མི་ནུས་ན་ཞི་རྒྱས་དབང་གསུམ་གྱི་དཀྱིལ་འཁོར་བསྟེགས་བུའམ་མེ་ཐབ་ཀྱི་ས་ནི་གཙང་ཞིང་བཀྲ་ཤིས་པའི་ས་ཕྱོགས་ནས་བསླང་བ་དང་། དྲག་པོའི་སྐབས་སུ་ནི་དུར་ཁྲོད་ཀྱི་ས་ལ་བྱ་བར་གསུངས། དེ་ཡངགཞུང་རྣམས་ནས་བཤད་པ་ལྟར་གྱི་ཐབ་ཁུང་སོགས་ནི་མི་འགྲུབ་ཚེ།སྲི་ཐབ་བྱ་བའི་ཚུལ་ནི། སྟེགས་བུ་ཞེང་དུ་མདའ་གང་དངདཔངས་སུ་སོར་བཞི་པ་བྱ་སྟེ། དབྱིབས་ནི་དྲག་པོ་ལ་གྲུ་གསུམ་དང་གཞན་རྣམས་ལ་གྲུ་བཞིར་བྱ་བའམ། ཡང་ཟླུམ་པོ་གྲུ་བཞི་ཟླ་གམ་སོགས་ཕྲིན་ལས་བཞི་ཐ་དད་དང་མཐུན་པར་བཟོས་་་་་་་་་ལེགས་ལ། ཅིས་ཀྱང་ལོང་མེད་པའམ་མ་འབྱོར་ན་ལྕགས་གླང་སས་བཀང་པས་ཀྱང་རུང་སྟེ། དེའི་སྟེང་དུ་དཀྱིལ་འཁོར་ནི་ཞི་རྒྱས་དབང་གསུམ་ལ་པདྨ་འདབ་བརྒྱད་མུ་ཁྱུད་ཅན་

དང་དྲག་པོར་ནི་འཁོར་ལོ་རྩིབས་བརྒྱད་པ། སོ་སོའི་ལྟེ་བ་དང་མཐའ་སྐོར་དུ། ཞི་བ་ལ་རྡོ་རྗེ། རྒྱས་པ་ལ་ནོར་བུ་འབར་བ། དབང་ལ་པདྨ་ལྕགས་ཀྱུ། དྲག་པོ་ལ་རྒྱ་གྲམ་དང་རལ་གྲིས་མཚན་པ། ཕྱི་རོལ་དུ་རྡོ་ར་དང་མེ་རིས་བསྐོར་བ་འབྲི་ཞིང་། རྡུལ་མཚན་གྱི་ཁ་དོག་ཀྱང་དཀར་ཞི་བ། སེར་རྒྱས་པ། དམར་དབང་། མཐིང་དྲག་པོ། རྣམས་ལས་དང་མཐུན་པར་ཤས་ཆེ་བྱ། གལ་ཏེ་རྡུལ་ཚོན་མ་གྲུབ་ན་ཤོག་བུ་སོགས་ལ་བྲིས་ཤིང་ཚོན་ཁ་བསྒྱུར་ཏེ་འདིང་ནའང་རུང་ལ། དེ་ཙམ་ཡང་མི་ནུས་ན་ནི་འབྲུ་ཚོམ་ཙོ་་་་་་་་ལ་བརྟེན་པ་ལས་འོས་མ་མཆིས་པ་ཉིད་དོ། དེའི་སྟེང་དུ་བུད་ཤིང་གི་ནི་གཞུང་ཆེན་པོ་རྣམས་ལས་བྱེ་བྲག་མང་དུ་གསུངས་ཀྱང་། བསྡུ་ན་ཞི་བ་ལ་གླང་མའམ་ལྕང་མ་ཟླུམ་པོ་སྦོམ་ཕྲ་འཛུབ་མོ་དང་མཉམ་པ། རྒྱས་པ་ལ་སྟར་ཁ་སོགས་འབྲས་བུ་ཅན་གྱི་ཤིང་ལ་གྲུ་བཞི་གུང་མོ་དང་མཉམ་པ། དབང་ལ་མདོག་དམར་ཞིང་རོ་སྐྱུར་བའི་རིགས་སེ་རྒོད་སོགས་ཕྱེད་གཤག་ཟླ་གམ་སྲིན་ལག་དང་མཉམ་པ། དྲག་པོར་སྐྱེར་ས་ཚེར་ནག་སོགས་ལ་བཞི་གཤག་ཟུར་གསུམ་

མཐེའུ་ཆུང་དང་མཉམ་པ་བྱ་སྟེ། རིང་ཐུང་རྩིགས་ཚུལ་དང་རིང་ཐུང་གི་ཚད་ལ་སོགས་པ་ཐམས་ཅད་གཙོ་བོར་སློབ་དཔོན་གྱི་ཕྱག་བཞེས་མཐོང་བ་རྒྱུད་པ་གལ་ཆེ་ལ། གལ་ཏེ་ཅིས་ཀྱང་ཤིང་རྣམས་མེད་པའི་ས་ཕྱོགས་སུ་ནི་ལྕེ་རིང་ཐུང་གི་ཚད་ནི་ཞི་བ་ལ་ཁྲུ་གང་། རྐང་གང་། མཐོ་གང་། ཆག་གང་ས་དང་བཞི་དགོས་ལ། རྒྱས་པ་ལ་ཁྲུ་གང་ས་ཤ་སྟག་དབང་ལ་ཁྲུ་རྐང་མཐོ་དང་གསུམ། དྲག་པོར་ཞི་བ་དང་ཚད་མཐུན་པ་ཉིད་དོ། བ་ལའང་རུང་བར་བཤད་ཅིང་། དེ་དག་གང་ཡིན་ཟླུམ་པོ་གྲུ་བཞི་ཟླ་གམ་གྲུ་གསུམ་ལས་སོ་སོ་དང་མཐུན་པར་རྩིགས་པའི་ཁར་ཀུ་ཤ་གཙང་མས་ཁྱབ་པར་རྩེ་མོ་ལས་གང་བྱེད་ཅི་ཕྱོགས་དང་མཐུན་པར་བཀབ། དེ་ཡང་ཁ་ལྟ་ཕྱོགས་ནི་དཀྱིལ་འཁོར་དང་འབྲེལ་ན་དེ་ཉིད་ཀྱི་ཕྱོགས་བཞི་ཐ་དད་དང་བསྟུན་དགོས་ལ། དཀྱིལ་འཁོར་དང་མི་འབྲེལ་ན་ཕྱི་རོལ་གྱི་ཤར་ཞི་ལྷོ་དྲག་ནུབ་དབང་བྱང་རྒྱས་དང་མཐུན་པར་བྱས་པའི་ཕྱོགས་སུ་གྲུབ་པ་སོ་ཁ་བལྟས་ཏེ་མེ་ཐབས་དང་ཁ་སྤྲོད་དུ་བྱ་བའོ། སློབ་དཔོན་གྱི་གཡས་ཕྱོགས་སུ་སྟེགས་ཀྱི་སྟེང་དུ་མེ་ཏོག་ཚོམ་བུའི་ཁར་༼རྒྱས་པར་དཀྱིལ་འཁོར་གང་ཡིན་གྱི་ལྷ་གྲངས་དང་མཉམ་པ་དགོས་མོད་ཀྱི་བསྡུ་ན་རིགས་ལྔར་མ་འདུས་པ་མེད་ཕྱིར་ཚོམ་བུ་ལྔ་དགོད་དེ།༽ རྣམ་རྒྱལ་གྱི་བུམ་པ་དང་། ལས་བུམ་དང་བཅས་པ་ཁ་རྒྱན་མགུལ་འཆིངས་བུམ་རྫས་སོགས་སྤྱི་མཐུན་དང་།

ལས་བུམ་མ་འཛོམ་ན་དུང་ཆོས་སམ། མཐར་ནི་འགུ་རྩེ་སོགས་ཀྱི་ཀྱང་རུང་བར་ཀུ་ཤའི་ཆུན་བུ་དང་བཅས་ཏེ་བསངས་བཅུའི་སྣོད་དུ་བདུད་རྩི་འཁྱིལ་པའི་བསྒོམ་བཟླས་བྱས་པའི་ཆུ་དང་། གཞན་ཡང་ལས་བཞི་གར་བླ་མ་ཡི་དམ་མཁའ་འགྲོའི་ཚོགས་ཆོས་སྐྱོང་དང་བཅས་གཏོར་མ་ཇི་ལྟར་འབྱོར་པ་སྨན་དང་རཀྟ། ཚོགས་ཀྱི་ཡོ་བྱད། དྲག་པོ་ལ་ནི་ཟོར་དུ་འཕངས་རྒྱུའི་གཏོར་མ་ཤ་ཁྲག་ཚ་ཉུང་དང་ཙངས་སོགས་ཀྱིས་བརྒྱན་པ་གཙོ་ཆེར་བཤམས། ཁྱད་པར་གྱི་འབུལ་གཏོར་ནི། ཞི་བ་ལ་དཀར་གསུམ་གང་འབྱོར་གྱི་བརྫིས་པའི་གཏོར་མ་ཟླུམ་པོ་ཉེར་གཅིག་སོགས་ཅི་འབྱོར་དང་། རྒྱས་པ་ལ་དཀར་གསུམ་མངར་ཁུ་སོགས་ཀྱི་བརྫིས་ཏེ་ཟུར་བཞི་པ་དང་། དབང་ལ་ཆང་དང་འབྲི་མོག་སོགས་ཀྱིས་བརྫིས་པ་ཟླ་གམ་གྱི་དབྱིབས་ཅན། དྲག་པོར་འབྲུ་ནག་གི་ཕྱེ་ལ་དུག་ཁྲག་རོ་སོལ་སོགས་ཀྱི་བརྫིས་ཤིང་བྱུག་པའི་ནག་པོ་ཟུར་གསུམ་གྱི་དབྱིབས་ཅན་དང་།དེ་དག་གི་གཏོར་རྒྱན་ཡང་དཀར་ཞི་སེར་རྒྱས་དམར་དབང་མཐིང་དྲག་ཐ་དད་ཀྱི་བརྒྱན་པ་གྲངས་ཅན་དུ་བྱས་པ་བཤམས།

ཕྱི་མཆོད་ནི། ལས་བཞི་སོ་སོའི་ཁ་དོག་དང་མཐུན་པའི་མེ་ཏོག་དང་། དེ་བཞིན་དུ་སྤོས་དང་དྲ་ཆབ་ཀྱང་འབྱོར་ན་ཞི་བ་ལ་ཙན་དན་དམར་པོ། སི་ཧུ། སྤོས་དཀར། ག་བུར། ཨ་ག་རུ་དཀར་པོ་སོགས་དང་། རྒྱས་པ་ལ་ཨར་སེར་དང་། འགི་ཝམ། ན་ཁི། སྤྲི་ཡང་ཁུ། ཛ་ཏི་གུར་ཁུམ་སོགས་སྦྱར་བ་དང་། དབང་ལ་ཙན་དན་དམར་པོ། ཨར་སྨུག་རྡེ་དྲེག་སྤང་སྤོས། ཁ་གུལ། སིནྡུ་ར་སོགས་སྦྱར་བ་དང་། དྲག་པོ་ལ་ཤ་ཆེན། གླ་རྩི། མི་ཟི། ཤིང་ཐུན། སྒོག་པ། ཆུ་དག་ནག་པོ་ལ་སོགས་ཀྱིས་དྲི་ཆབ་དང་སྤོས་བྱ་བར་བཤད། མར་མེ་ཡང་ཞི་བ་ལ་མར་དཀར་མར་ཁུ། རྒྱས་པ་ལ་ཤིང་ཏོག་གི་མར་ཁུ་སོགས་དང་། དབང་ལ་མར་ཁུ་དེ་དག་འབྲི་མོག་དང་སྦྱར་བའམ། སྤྲ་ཙིལ་གྱི་མར་ཁུ། དྲག་པོ་ལ་ཞུན་ཆེན་དང་ཏིལ་ནག་ཡུང་དཀར་གྱི་མར་ཁུ་སོགས་བྱ་བར་གསུངས། ཞལ་ཟས་ཀྱང་ཞི་བ་ལ་འབྲས་ཀྱི་དཀར་གསུམ་ལས་བཟོས་པའི་ཁ་དོག་དཀར་པོ་དང་། རྒྱས་པ་ལ་འབྲུ་སྣའི་ཕྱེ་ལ་མར་ཁུ་དང་བསྲེས་པ་སེར་པོ་དང་། དབང་ལ་རམ་བུའི་ཕྱེའམ་གྲོ་མའི་ཕྱེ་

ལ་མངར་གསུམ་དང་སྦྱར་བ་དམར་པོ། དྲག་པོར་བྲ་ཟན་གྱི་ཕྱེ་ལ་དུག་ཁྲག་རོ་སོལ་དང་སྦྱར་བས་ནག་པོར་བྱ་བར་གསུངས་ལ། ཡང་མེ་ཏོག་དངོས་མ་འཛོམས་པའི་དུས་ན་མཆོད་འབྲུ་ཁ་དོག་ལས་བཞི་ ༼ཚོན་གྱིས་བསྒྱུར་བའམ་རང་གྲུབ་༽ སོ་སོ་དང་མཐུན་པར་བྱ་བ་དང་། ཡོན་ཆབ་ཀྱི་རིགས་རྣམས་ཀྱང་། ༼ཞི་བར་འོ་མ། རྒྱས་པར་གུར་གུམ། དབང་ལ་གྱ་སྐེག་དྲག་པོར་སྣག་ཚའམ་རོ་སོགས་ཀྱིས་༽ ཁ་དོག་ཐ་དད་པར་བསྒྱུར་ནས་བཤམས་དགོས་པར་གསུངས་སོ། གཞན་ཡང་མཆོད་གཏོར་བཤམས་པའི་གདན། སྒྲུབ་པ། སོ་རྣམས་ཀྱི་ཞྭ་གོས་རྒྱན་ཆས་གདན་ ༼ཚོན་གྱིས་བསྒྱུར་བའམ་རང་གྲུབ་༽ ཁྲིར་བཅས་པ་མཐའ་དག་ཕྲིན་ལས་བཞི་ཐ་དད་ཀྱི་མདོག་དང་བསྟུན་ཞིང་། ཁྲུས་དང་བྱུག་རྫས། འདུག་སྟངས། ཕྱག་རྒྱ། སྐོར་ཕྱོགས།དགང་། མུགས་འཛིན་ཚུལ་སོགས་ཐ་དད་པའི་དགོས་ཚུལ་ཞིབ་ཆ་རྣམས་སྦྱིན་སྲེག་གི་རྒྱུད་དང་གཞུང་ཆེན་ཐམས་ཅད་ནས་གསུངས་བས་འབྱོར་ན་དེ་ལྟར་བྱ་ལ། གལ་ཏེ་སྒྲུབ་པ་པོ་དང་སྦྱིན་བདག་སོགས་ཀྱི་

སྐབས་ལས་ཇི་ལྟ་བར་མ་འཛོམས་ན་གང་འཛོམ་གྱིས་ཀྱང་རུང་སྟེ། གཙོ་བོར་མོས་པ་དང་ཏིང་ངེ་འཛིན་ཁོ་ན་གལ་ཆེ་བ་སྟེ། བཟང་ངན་གྱི་བྱེད་ལས་མཐའ་དག་སེམས་ཀྱི་བསྒྱུར་ཁ་ལ་རག་ལས་པའི་ཕྱིར་རོ། དེ་ལྟར་ཕྱི་མཆོད་བཤད་ནས། ནང་མཆོད་གསང་མཆོད་ཁྱད་པར་གྱི་མཆོད་རྫས་སོགས་གཞུང་གཞན་ནས་མང་དུ་གསུངས་ནའང་། ཆོས་བཀའ་འདི་དག་གི་གཞུང་ལས་མང་གསུངས་ཕྱིར་དངོས་སུ་བཤམས་མི་དགོས་ལ། འདི་སྐབས་ཀྱི་དྲག་པོའི་སྲེག་རྫས་ཁྱད་པར་ནི། དགྲ་གེགས་ཀྱི་ལིངྒ་དུག་ཤིང་གི་ལོ་མ་ལ་ ༼བྲི་ཚུལ་དང་སྔགས་ལ་སོགས་ཞིབ་པར་འདོད་ན་དགོངས་འདུས་སྦྱིན་སྲེག་ལྟར་༽ བྲིས་པ་གྲངས་མང་ཉུང་སྐབས་དང་བསྟུན་པས་གང་མཚམས་དང་། ཟན་ལིང་ཆེ་བ་ཞིག་དང་བཅས་པ་སྔ་ཚགས་སུ་ཚུད་པར་བྱ། གཞན་ཡང་། འབྲོག་དབྲང་ཞེས་བྱ་བ། ཤ་ཁྲག་ཚིལ་རྐང་ཞག་རུས་པ་དང་བཅས་པ་རྣམས་དགྲ་གེགས་ཀྱི་ཤ་ཁྲག་སོགས་སུ་མོས་ལ་སྣོད་དུ་གཅིག་ཏུ་བཤམས་པ་དང་། ཐུན་རྫས་ཞེས་པ་ནི་ལྕགས་ཕྱེ་ཟངས་ཕྱེ།

གྲི་ལྕགས་ཀྱི་དྲི་གཟར་གྱི་རྦབ་་རྡོའ་རྡོ་ཕྱེ་དང་། སྙེ་རྩེ་ཤངས་རྩེ་ཐང་འབྲོམ་འབྲུ་དགུ་སྦང་སྙམས་ཀྱི་ཕྱེ་སོགས་ལྷན་ཅིག་དུག་ཁྲག་གིས་སྦོལ་ལ་སྣོད་གཅིག་ཏུ་བཤམས་པ་སྟེ། འདི་ལྟར་ལིངྒ་དང་འབྲོག་བྲང་ཐུན་རྫས་རྣམས་ནི་དྲག་པོ་ཁོ་ན་ལ་མ་གཏོགས་ཞི་རྒྱས་དབང་གསུམ་ལ་མི་དགོས་སོ། དེ་ལྟར་མཆོད་གཏོར་ཚོགས་ཀྱི་ཡོ་བྱད་དང་་བཅས་པ་རྣམས་སློབ་དཔོན་གྱི་གཡས། མེ་ཐབ་ཀྱི་གཡོན་ ༼དྲག་པོར་གོ་ལོགས་ཏུ་བཤམས་༽ དུ་བཤམས། སློབ་དཔོན་གྱི་གཡོན་མེ་ཐབ་ཀྱི་གཡས་སུ་སྲེག་རྫས་རྣམས་བཤམས་ཏེ། དེ་ཡང་ལས་བཞི་སྤྱི་ཁྱབ་ཐམས་ཅད་ལ་དགོས་པའི་སྲེག་རྫས་ནི། མར་ཁུ། ཡམས་ཤིང་། ཏིལ། ཙ་དུརྦ།འབྲས། ཟས་མཆོག་ཀུ་ཤ་སོ་བ་ནས་སྲན་མ་དང་བཅས་པ་རྣམས་ཐ་དད་དུ་བཤམས་པར་བྱ་སྟེ། དེ་ལས་དང་པོར་མར་ཁུ་ནི་ཞི་རྒྱས་གཉིས་ལས་མར་དཀར་བཞུས་པ་དང་། དབང་དྲག་གཉིས་ལ་ཏིལ་དམར་གྱིས་རུང་ངོ་། ཡམས་ཤིང་ནི་ཞི་བ་ལ་བལ་དཀར་སོར་བཞི་པ་ཤུན་པ་དང་བཅས་པ་ལ་དཀར་གསུམ་གྱིས་བྱུག་པ་དང་།

རྒྱས་པ་ལ་སྟར་ཁ་ཁམ་བུ་སོགས་འབྲས་བུ་ཅན་སོར་བཅུ་གཉིས་པ་ལོ་འདབ་ཅུང་ཟད་དང་ལྡན་ཞིང་ཞུན་མར་དང་ཆང་གིས་བྱུག་པ་དང་། དབང་ལ་སེང་ལྡེང་མཛོད་མོ་ཤིང་སོགས་མང་དུ་བཤད་ཀྱང་རྒྱ་ཤུགས་ཀྱི་རུང་ལ་སྟེ་སོར་བརྒྱད་པ་མཚལ་ལམ་བཙགས་དང་སིནྡྷུ་ར་དང་མངར་གསུམ་གྱིས་བྱུག་པ་དང་། དྲག་པོར་ཚེར་ནག་སོགས་ལ་སོར་བཅུ་གཉིས་པ་ཟུར་གསུམ་རྣོ་བར་གཞོགས་ཏེ་མི་རྟ་ཁྱི་སོགས་ཀྱི་ཁྲག་དང་རོ་སོལ་དང་ཚྭ་ཆུས་བྱུགས་པ་སྟེ། དེ་ལྟར་ཡམ་ཤིང་ཐམས་ཅད་བརྒྱའམ་ཉེར་གཅིག་ལ་སོགས་ཅི་འབྱོར་བཤམས། ཟས་མཆོག་ཅེས་པ་ནི། ཞི་བའི་སྐབས་སུ་འབྲས་ཆན་བཙོས་པ་ལ་ཞོ་དང་འོ་མ་བཏབ་པ་དང་། རྒྱས་པར་ནི་འབྲས་ཆན་དེ་ལ་མར་ཁུ་སྦྲང་རྩི་སོགས་བཏབ་ཅིང་གཞན་ཡང་ཟས་སྣ་བཟང་པོ་གང་འཛོམས་དང་ཤིང་ཏོག་སོགས་སྣོད་གཅིག་ཏུ་བླུག་པ་ཡིན་ལ། དབང་ལ་ནི་འབྲས་དམར་རམ་གྲོའི་ཆན་ལ་ཆང་དང་མངར་གསུམ་གང་འབྱོར་བཏབ་པ་དང་། དྲག་པོ་ལ་ནི་ནས་སྲན་ནག་སོགས་ཀྱི་ཆན་ལ་ཁྲག་དང་ལན་ཚ་བཏབ་པ་སྟེ། དེ་ལྟར་ཟས་

མཆོག་འདི་ཉིད་ལ་སྦྱིན་སྲེག་གཞན་དུ་ནི་ཟན་ཞེས་ཀྱང་གྲགས་པའོ། དུརྦ་དང་ཀུ་ཤ་རྣམས་ལ་ཡང་ཞི་རྒྱས་དབང་གསུམ་ལ་ནི་ལེགས་པར་བཀྲུས་ནས་མར་དཀར་བཞུས་པའི་ཁུ་བས་བྲན་ཞིང་འོ་འདབ་དང་རྩ་རྩེ་མ་ཉམས་པ་བྱ་ལ། རྟག་སོར་གྱི་དུག་ཁྲག་གི་བྲན་ཞིང་དུམ་བུར་བཏུབ་པར་བཤད་དོ། ཁྱད་པར་དུ་དྲག་པོ་ལ་ཏིལ་གྱི་ཚབ་ཏུ་ཐང་ཁྲོམ་རིགས་གསུམ་གང་རྙེད་ཀྱི་འབྲུ་ལ་བྱ་བར་བཤད་པ་དང་། དེ་བཞིན་དུ་མར་ཁུ་ཡང་བསེ་ཤིང་མར་ཁུ་དང་། རན་རོག་གི་མར་ཁུ་སོགས་ལ་བྱ་བར་གཞུང་ཆེན་རྣམས་ལས་འབྱུང་ཀྱང་མི་རྙེད་པས་ཏིལ་མར་ཉིད་ཀྱི་ཆོག་གོ་དེ་ལྟ་བུའི་མཆོད་རྫས་དང་བསྲེག་རྫས་རྣམས་ཀྱི་སྣོད་ཀྱང་ཕྲིན་ལས་བཞི་སོ་སོ་དང་བསྟུན་ཏེ། ཞི་བ་ལ་དུང་དང་ཉ་ཕྱིས་དངུལ་དང་དཀར་ཡོལ་ལ་སོགས་དང་། རྒྱས་པ་ལ་གསེར་དང་ར་གན་དབང་ལ་ཟངས་སམ་རྫ་དམར། དྲག་པོར་ལྕགས་དང་སོ་དང་ཐོད་པ་སོགས་སུ་བཤམས་པར་གསུངས་པ་བཞིན་འཛོམ་ནའང་ལེགས་ཤིང་། མདོར་ན་དོན་དམ་པར་འཁོར་འདས་

ཀྱི་ཆོས་ཐམས་ཅད་མཉམ་ཉིད་རིག་པའི་ཀློང་དུ་མ་གྱུར་པ་རྡུལ་ཙམ་མེད་པ། དེ་ལ་ནི་མཚན་མའི་སྤྲོས་པ་ཐམས་ཅད་ལས་འདས་ཀྱང་། གཉིས་འཛིན་མ་ཟད་ཀྱི་བར་དུ་ཀུན་ལརྫོབ་རྟེན་ཅིང་འབྲེལ་འབྱུང་གི་ཆ་ནས་རྒྱུ་དང་འབྲས་བུ་བསླུ་མེད་དུ་འབྱུང་བའི་ཚུལ་ལ་ཁྱད་དུ་མི་གསད་པར་ངེས་ཤེས་འདྲོངས་དགོས་ཕྱིར། སྤྲོས་མེད་དོན་ཇི་ལྟར་རྟོགས་བཞིན་དུ་སྤྲོས་པའི་ཚུལ་གྱི་ལག་ལེན་རྣམས་ལ་རྩིངས་ཆོས་སུ་མི་བྱ་བར་རྒྱལ་བའི་བཀའ་གཞུང་དག་དང་མཐུན་པར་བྱ་དགོས་ཀྱི། སྤྲོས་མེད་ཁ་ཁྱེར་ཙམ་གྱི་གདེངས་འཁུར་ནས་ཟོག་ཆོས་གཟུ་ལུམ་རས་ཆོད་དུ་འགྱུར་བའི་ཉེན་ཡོད་པས། དེས་ན་འདི་དག་གི་ལག་ལེན་ཞིབ་རྒྱས་མཐའ་དག་བླ་མ་དགོངས་པ་འདུས་པའི་སྦྱིན་སྲེག་མེ་འོད་འབར་བ། ཞི་ཁྲོ་དགོངས་པ་རང་གྲོལ་གྱི་སྦྱིན་སྲེག་འཕྲིན་ལས་རང་གྲོལ་སོགས་དང་། གསང་སྔགས་གསར་མ་ལྟར་ན་སློབ་དཔོན་ཨ་བྷ་ཡའི་སྦྱིན་སྲེག་འོད་ཀྱི་སྙེ་མ་སོགས་ཀྱི་དགོངས་པ་ལོན། དགོས་པ་ཡང་ཕྱི་རབས་ཀྱི་གང་ཟག་

ཤེས་ལྡན་རྣམས་ཀྱི་དགོངས་འཚལ། དེ་ལྟར་དཀྱིལ་འཁོར་ཡོ་བྱད་བཤམས་དགོས་ཐམས་ཅད་ལེགས་པར་གྲུབ་ཅིང་། གཞན་